A Bizottság 2002/8/EK irányelve

(2002. február 6.)

a zöldségfélék és a szántóföldi növényfajták vizsgálatának jellemzőiről és minimális feltételeiről szóló 72/168/EGK és 72/180/EGK irányelv módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 98/96/EK irányelvvel [1] módosított, a mezőgazdasági növényfajok közös fajtajegyzékéről szóló, 1970. szeptember 29-i 70/457/EK tanácsi irányelvre [2] és különösen annak 7. cikke (2) bekezdésére,

tekintettel a legutóbb a 98/96/EK irányelvvel módosított, a zöldségvetőmag forgalmazásáról szóló, 1970. szeptember 29-i 70/458/EGK tanácsi irányelvre [3] és különösen annak 7. cikke (2) bekezdésére,

mivel:

(1) A zöldségfajták ellenőrzése jellemzőinek és minimális feltételeinek meghatározásáról szóló, 1972. április 14-i 72/168/EGK bizottsági irányelv [4] és a szántóföldi növényfajták vizsgálata jellemzőinek és minimális feltételeinek meghatározásáról szóló, 1972. április 14-i 72/180/EGK bizottsági irányelv [5], annak érdekében, hogy a tagállamok fajtajegyzékben hivatalosan elfogadják a fajtákat, megállapította azokat a jellemzőket, amelyekre a különböző fajok vizsgálatainak mindenképpen ki kell terjednie, valamint a vizsgálatok végzésére vonatkozó alapkövetelményeket.

(2) Egyes fajok tekintetében a 2506/95/EK rendelettel [6] módosított, a közösségi növényfajta-oltalomról szóló, 1994. július 27-i 2100/94/EK tanácsi rendelet [7] által létrehozott Közösségi Növényfajták Hivatalának Igazgatási Tanácsa nemrégiben vizsgálati iránymutatásokat adott ki a vizsgálatokra vonatkozóan.

(3) Összhangot kell kialakítani egyrészről a vizsgálati iránymutatások, másrészről a fajok vizsgálata során mindenképpen figyelembeveendő jellemzők meghatározása, valamint az e vizsgálatok végzésére vonatkozó alapkövetelmények között.

(4) Ezért a 72/168/EGK és a 72/180/EGK irányelvet ennek megfelelően módosítani kell.

(5) Az új rendelkezések azokra a fajtákra is vonatkoznak, amelyek 2002. március 31-ig nem vettek fel a közös fajtajegyzékbe.

(6) Az ebben az irányelvben előírt intézkedések összhangban vannak a Mezőgazdasági, Kertészeti és Erdészeti Vetőmagvak és Szaporítóanyagok Állandó Bizottságának véleményével,

ELFOGADTA EZT AZ IRÁNYELVET:

1. cikk

A 72/168/EGK irányelv a következőképpen módosul:

1. Az 1. cikk helyébe a következő cikk lép:

"1. cikk

(1) A tagállamok biztosítják, hogy a fajták elfogadása érdekében végzett hivatalos vizsgálat legalább az alábbi jellemzőkre terjedjen ki:

a) a paradicsom (Lycopersicon lycopersicum L. Karsten ex. Farw.), a póréhagyma (Allium porrum L.), a zöldbab (Phaseolus vulgaris L.), a káposzta (Brassica oleracea L. convar. Capitata (L.) Alef.), a karfiol (Brassica oleracea L. convar. Botrytis (L.) Alef. Var. botrytis L.) és a fejes saláta (Lactuca sativa L.) esetében azok a jellemzők, amelyeket a 2100/94/EK tanácsi rendelet [8] 56. cikke alapján a Közösségi Növényfajta-hivatal Igazgatási Tanácsa által kiadott, "Megkülönböztethetőségi, egységességi és stabilitási tesztek jegyzőkönyve" címet viselő megfelelő vizsgálati iránymutatásokban sorolnak fel, és a Közösségi Növényfajták Hivatala hivatalos lapjában tesznek közzé.

Valamennyi jellemzőre hivatkozni kell, feltéve hogy a jellemző megfigyelését más jellemző megnyilvánulása nem teszi lehetetlenné, és feltéve hogy a jellemző megnyilvánulását a vizsgálat környezeti feltételei nem akadályozzák. Ez a rendelkezés nem érinti a zöldségfajtákról szóló rendelkezések alkalmazását.

b) az egyéb zöldségfajok esetében az I. mellékletben felsorolt jellemzők.

(2) A tagállamok biztosítják, hogy:

a) az (1) bekezdés a) pontjában felsorolt zöldségfajok tekintetében a vizsgálatok elvégzésekor eleget tesznek a kísérleti terv és a termesztési feltételek tekintetében a vizsgálatok végzésére vonatkozó alapkövetelményeknek, az (1) bekezdés a) pontjában említett vizsgálati iránymutatásban megállapítottak szerint;

b) az egyéb zöldségfajok tekintetében a vizsgálatok elvégzésekor eleget tesznek a vizsgálatok végzésére vonatkozó alapkövetelményeknek, a II. mellékletben felsoroltak szerint."

2. Az I. melléklet 2., 9., 12., 13., 14., 26., 29. és 33. pontját el kell hagyni.

3. A II. melléklet A. részének 2., 9., 12., 13., 14., 26., 29. és 33. pontját el kell hagyni.

2. cikk

A 72/180/EGK irányelv a következőképpen módosul:

1. Az 1. cikk helyébe a következő cikk lép:

"1. cikk

(1) a tagállamok biztosítják, hogy a fajták elfogadása érdekében végzett hivatalos vizsgálat legalább az alábbi jellemzőkre terjedjen ki:

a) A megkülönböztethetőség, az egységesség és a stabilitás vizsgálatát illetően a jellemzők tekintetében:

i. a búza (Triticum aestivum L.) és a kukorica (Zea mays L.) esetében azok a jellemzők, amelyeket a 2100/94/EK tanácsi rendelet [*] HL L 227., 1994.9.1., 1. o. 56. cikke alapján a Közösségi Növényfajta-hivatal Igazgatási Tanácsa által kiadott, "Megkülönböztethetőségi, egységességi és stabilitási tesztek jegyzőkönyve" címet viselő megfelelő vizsgálati iránymutatásokban sorolnak fel, és a Közösségi Növényfajták Hivatala hivatalos lapjában tesznek közzé.

Valamennyi jellemzőre hivatkoznak, feltéve hogy a jellemző megfigyelését más jellemző megnyilvánulása nem teszi lehetetlenné, és feltéve hogy a jellemző megnyilvánulását a vizsgálat környezeti feltételei nem akadályozzák. Ez a rendelkezés nem érinti a zöldségfajtákról szóló rendelkezések alkalmazását.

ii. az egyéb szántóföldi növényfajok esetében az I. melléklet A. részében felsorolt jellemzők;

b) a termesztési és felhasználási érték vizsgálatát illetően a jellemzők tekintetében azok, amelyek az I. melléklet B. részében vannak felsorolva.

(2) A tagállamok biztosítják, hogy:

a) a búza (Triticum aestivum L.) és a kukorica (Zea mays L.) tekintetében a vizsgálatok elvégzésekor eleget tegyenek a kísérleti terv és a termesztési feltételek tekintetében a vizsgálatok végzésére vonatkozó alapkövetelményeknek, az (1) bekezdés a) pontjának i. alpontjában említett vizsgálati iránymutatás szerint;

b) az egyéb mezőgazdasági növényfajok tekintetében a vizsgálatok elvégzésekor eleget tesznek a vizsgálatok végzésére vonatkozó alapkövetelményeknek, a II. mellékletben felsoroltak szerint."

2. Az I. melléklet A. részében:

a) a 39. pontban a "közönséges búza" és a "Triticum aestivum L." szavakat el kell hagyni;

b) a 41. pontot el kell hagyni.

3. A II. mellékletben:

a) a "3.1. Autogám fajok" szavak helybe a "3.1. Önbeporzó fajok a búzán kívül" szavak lépnek;

b) a 3.3. pontot el kell hagyni.

3. cikk

(1) A tagállamok hatályba léptetik azokat a törvényi, rendeleti vagy közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2002. március 31-ig megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) Ez az irányelv minden olyan fajtára alkalmazandó, amelyeket 2002. március 31-ig nem vettek fel sem a Zöldségfajok Közös Fajtajegyzékébe, sem pedig a Szántóföldi Növényfajok Közös Fajtajegyzékébe.

Ha a fajták elfogadása érdekében végzett hivatalos vizsgálatok ez időpont előtt megkezdődtek, részben vagy egészben a 72/168/EGK vagy a 72/180/EGK irányelv eredeti rendelkezéseinek megfelelően, az érintett fajtákat nem kell újra megvizsgálni az új rendelkezéseknek való megfelelés bizonyítása érdekében.

(3) A tagállamok közlik a Bizottsággal nemzeti joguknak azon főbb rendelkezéseinek szövegét, amelyeket az irányelv által szabályozott területen fogadtak el.

4. cikk

Ez az irányelv az Európai Közösségek Hivatalos Lapjában való kihirdetését követő hetedik napon lép hatályba.

5. cikk

Ennek az irányelvnek a tagállamok a címzettjei.

Kelt Brüsszelben, 2002. február 6-án.

a Bizottság részéről

David Byrne

a Bizottság tagja

[1] HL L 25., 1999.2.1., 27. o.

[2] HL L 225., 1970.10.12., 1. o.

[3] HL L 225., 1970.10.12., 7. o.

[4] HL L 103., 1972.5.2., 6. o.

[5] HL L 108., 1972.5.8., 8. o.

[6] HL L 258., 1995.10.28., 3. o.

[7] HL L 227., 1994.9.1., 1. o.

[8] HL L 227., 1994.9.1., 1. o.

--------------------------------------------------